रूस की आबादी में 22 लाख की कमी आई  
रूस की आबादी में पिछले आठ सालों के दौरान 22 लाख की कमी आयी है और पूर्व साम्यवादी देश में अब भी महिलाओं की संख्या अधिक है।
रूस की आबादी में पिछले आठ सालों के दौरान 22 लाख की कमी आयी है और पूर्व साम्यवादी देश में अब भी महिलाओं की संख्या अधिक है। पिछले साल अक्तूबर में हुई राष्ट्रीय जनगणना के प्रारंभिक नतीजों का हवाला देते हुए देश के आधिकारिक मीडिया ने यह जानकारी दी।  आंकड़ों से संबंधित सरकारी एजेंसी रोसतात के हवाले से आधिकारिक दैनिक रोसिस्काया गजेटा में कहा गया है, 2010 में आबादी 14 करोड़ 29 लाख थी जो 2002 में हुई जनगणना की तुलना में 22 लाख कम है। रूस एक शहरी बहुल देश है जिसकी 73. 7 प्रतिशत आबादी शहरों में रहती है और इस आबादी का 11 प्रतिशत हिस्सा मास्को और सेंट पीटर्सबर्ग में निवास करता है। रूस में आज भी महिलाओं की संख्या पुरुषों की तुलना में अधिक है। इसका मुख्य कारण दो विश्व युद्ध और 20वीं सदी में हुआ गृह युद्ध है।  मौजूदा जनगणना के अनुसार, महिलाओं और पुरुषों का अनुपात 53.7 : 46.3 है।